Meddelelse i henhold til artikel 3a, stk. 2, i Rådets direktiv 89/552/EØF(1) om samordning af visse love og administrative bestemmelser i medlemsstaterne vedrørende udøvelse af TV-radio-spredningsvirksomhed, som ændret ved Europa-Parlamentets og Rådets direktiv 97/36/EF(2)

(2000/C 209/04)

De italienske myndigheders foranstaltninger i henhold til direktivets artikel 3a, stk. 1, som er anmeldt til Kommissionen i overensstemmelse med procedurerne i artikel 3a, stk. 2, fremgår af følgende uddrag af den italienske kommunikationsmyndigheds beslutning nr. 8/1999, der blev vedtaget den 9. marts 1999

Artikel 1

1. Denne beslutning vedrører tv-transmission af begivenheder, der anses for at være af væsentlig samfundsmæssig interesse.

2. Ved en "begivenhed af væsentlig samfundsmæssig interesse" forstås en begivenhed af sportslig eller ikke-sportslig karakter, der opfylder mindst to af følgende fire kriterier:

a) Begivenheden og dens resultat er af særlig udbredt interesse i Italien også for andre mennesker end dem, der normalt ser denne form for begivenhed i tv.

b) Begivenheden er alment anerkendt af den brede befolkning, har særlig kulturel betydning og styrker den italienske kulturarv.

c) Begivenheden omhandler et landshold i en specifik sportsgren, der deltager i en større international turnering.

d) Begivenheden er traditionelt blevet sendt i tv gratis og har opnået høje seertal i Italien.

Artikel 2

1. Myndigheden har opstillet følgende liste over begivenheder, der anses for at være af væsentlig samfundsmæssig interesse, og som tv-selskaber under italiensk jurisdiktion ikke må transmittere på eksklusivt grundlag eller kodet, fordi en betydelig del (90 %) af den italienske befolkning skal have mulighed for at følge dem gratis i tv uden ekstraomkostninger til teknisk udstyr:

a) De olympiske sommer- og vinterlege

b) VM-finalen i fodbold og alle det italienske landsholds kampe

c) EM-finalen i fodbold og alle det italienske landsholds kampe

d) Alle det italienske landsholds kampe på hjemme- og udebane i officielle turneringer

e) Finalen og semifinalerne i Champions League og UEFA Cup, når der deltager italienske hold

f) Cykelløbet Giro d'Italia

g) Det italienske formel 1-grandprix

h) Den italienske musikfestival i San Remo.

2. De begivenheder, der er nævnt i stk. 1, litra b) og c), skal sendes direkte i deres fulde længde. For de øvrige begivenheder kan tv-selskaberne frit vælge forskellige arrangementer for ukodet transmission.

Kommunikationsmyndighedens beslutning nr. 8/1999, hvis fulde ordlyd blev offentliggjort i Den Italienske Republiks officielle tidende den 24. maj 1999 (nr. 119, s. 27-28), indeholder desuden følgende bestemmelser:

3. Myndigheden forbeholder sig ret til senere at ændre den liste, der er opstillet i stk. 1, især ved at tilføje følgende begivenheder:

a) VM-finaler i basketball, vandpolo og volleyball, når det italienske landshold deltager

b) Finalen og semifinalerne i Davis Cup, når det italienske landshold deltager

c) VM i landevejscykling.

4. For de begivenheder, der er nævnt i stk. 3, kan tv-selskaberne frit vælge forskellige arrangementer for ukodet transmission.

5. Myndigheden forbeholder sig ret til senere at ændre den liste, der er opstillet i stk. 1 og 3, to år efter denne beslutnings ikrafttræden.

Artikel 3

1. Denne beslutning anmeldes til Europa-Kommissionen og offentliggøres i Den Italienske Republiks officielle tidende og kommunikationsmyndighedens officielle tidende.

2. Denne beslutning træder i kraft ved offentliggørelsen i Den Italienske Republiks officielle tidende.

(1) EFT L 298 af 17.10.1989, s. 23.

(2) EFT L 202 af 30.7.1997, s. 60.